Správa medzirezortnej komisie pre záchranu lokalít zapísaných v Zozname svetového dedičstva za rok 2001

     	Plnenie úloh za rok 2001 vyplývajúcich zo “Správy medzirezortnej komisie pre záchranu lokalít zapísaných v Zozname svetového  dedičstva  za  rok 2000”  schválenej  uznesením  vlády SR č. 384 z 2. mája 2001.

    	

Úlohy pre Ministerstvo kultúry SR z uznesenia vlády SR č. 384/2001:
bod B. 1.
V spolupráci s ministrom dopravy, pôšt a telekomunikácií,   ministrom hospodárstva, ministrom pôdohospodárstva, ministrom školstva, ministrom vnútra, ministrom výstavby a verejných prác, ministrom zahraničných vecí, ministrom zdravotníctva, ministrom životného prostredia, ministerkou financií, prednostom Krajského úradu v Banskej Bystrici, prednostom Krajského úradu v Žiline, prednostom Krajského úradu v Prešove, prednostom Krajského úradu v Košiciach komplexne prehodnotiť doterajšiu činnosť komisie a ustanoviť novú komisiu na základe menovania členov rezortmi a krajskými úradmi a vydať jej  organizačný poriadok v termíne do             31. 5. 2001.
Plnenie:
Na základe podkladov dotknutých rezortov a krajských úradov bola komplexne prehodnotená činnosť medzirezortnej komisie pre záchranu lokalít zapísaných v Zozname svetového dedičstva. Dotknuté rezorty a krajské úrady navrhli svojich zástupcov do pracovnej komisie,  MK SR spracovalo návrh štatútu a organizačného poriadku komisie a vymenovalo navrhnutých členov do komisie. 
Úloha je splnená.

bod B.2.         
 	V spolupráci s ministerkou financií vypracovať návrh programového financovania na obnovu a oživenie lokalít svetového kultúrneho dedičstva na roky 2003 až 2010 v termíne do 31. 12. 2001.
Plnenie:
     	Listom z 18. 10. 2001 zaslalo MK SR členovi medzirezortnej komisie pre záchranu lokalít zapísaných v Zozname svetového dedičstva za MF SR na stanovisko návrh téz modelu financovania, ktoré vypracovala sekcia kultúrneho dedičstva  MK SR. V rámci pripomienok MF SR odporúča vo veci ďalšieho postupu pri zabezpečovaní prostriedkov na pokrytie potrieb financovania záchrany kultúrnych pamiatok vypracovať podrobnú analýzu aktuálneho stavu, nadväzne na to spracovať postup a stanoviť kritériá. Najvhodnejším spôsobom financovania z prostriedkov štátneho rozpočtu MF SR odporúča alokovanie týchto výdavkov v rozpočtovom programe, konkrétne v kapitole MK SR pre Program Pro Slovakia na podporu kultúrnych aktivít a obnovu  kultúrnych pamiatok. Zo štátneho rozpočtu na rok 2002 je vyčlenená výška výdavkov na obnovu kultúrnych pamiatok v celej Slovenskej republike, ktorú už určila Rada Pro Slovakia v sume 19,12 mil. Sk. Objem finančných prostriedkov schválených v NR SR podľa zákona č. 586/2001 na rok 2002 na rekonštrukciu cirkevných objektov v lokalitách zapísaných v Zozname svetového dedičstva bol vo výške 7,75 mil. Sk.
	Úloha je splnená.

bod  B.3. 
Prostredníctvom Pamiatkového ústavu spolupracovať s Krajským úradom    v Prešove na príprave podkladu na návrh rozpočtu na rok 2002, ktorý bude obsahovať reálne finančné čiastky na príspevky na zachovanie a obnovu kultúrnych pamiatok v havarijnom stave v Bardejove v termíne do júna 2001.
Plnenie:
	Na základe rokovania Pamiatkového ústavu – Regionálne stredisko Prešov so zástupcami odboru kultúry Krajského úradu v Prešove bol vypracovaný návrh rozpočtu na rok 2002 obsahujúci finančné čiastky na príspevky na zachovanie a obnovu kultúrnych pamiatok v havarijnom stave v Bardejove. Na základe tohto návrhu Krajský úrad v Prešove uplatnil požiadavku na finančné prostriedky na obnovu týchto pamiatok vo výške 20 mil. Sk. (Uvedená požiadavka však pri schvaľovaní rozpočtu na rok 2002 pre Krajský úrad v Prešove nebola Ministerstvom financií SR akceptovaná.).
	Úloha je splnená.

Úloha pre Ministerstvo hospodárstva SR z uznesenia vlády SR č. 384/2001:
bod B.4. 
Prostredníctvom Slovenskej agentúry pre cestovný ruch pokračovať  v zabezpečovaní 
všetkých foriem propagácie slovenských lokalít zapísaných v  Zozname svetového dedičstva, vydať spoločný propagačný materiál pre všetky lokality v termíne do decembra 2001. 
Plnenie:
	V roku 2001 Slovenská agentúra pre cestovný ruch vydala samostatné číslo 4/2001 propagačného časopisu Panoráma Slovenska v anglickom, nemeckom a talianskom jazyku, ktoré je zamerané na propagáciu slovenských lokalít zapísaných v Zozname svetového dedičstva. Slovenská agentúra pre cestovný ruch pokračuje v zabezpečovaní všetkých druhov propagácie týchto lokalít a to na medzinárodných veľtrhoch a výstavách cestovného ruchu, zahraničných prezentáciách, tlačových konferenciách a informácie poskytuje aj zahraničným tour – operátorom a cestovným kanceláriám.
	Úloha je splnená.

Úloha pre Ministerstvo pôdohospodárstva SR z uznesenia vlády SR č. 384/2001:
bod B.5. 
Pokračovať  v  realizácii   projektu   opráv a rekonštrukcií   jednotlivých  
vodných diel v Banskej Štiavnici v ich historickej podobe, ich sfunkčnenie a prispôsobenie potrebám doby – dokončenie rekonštrukcie vodného diela Belianska v objeme 7,5 mil. Sk, rekonštrukcia vodného diela Vindšachtská   v objeme 2,7 mil. Sk a projektové práce súvisiace s rekonštrukciou vodného diela Rozgrund v objeme  400 tis. Sk,  podľa harmonogramu ministerstva pôdohospodárstva.
Plnenie:
	Na rekonštrukciu vodného diela Belianska pre rok 2001 boli plánované investičné prostriedky na dokončenie rekonštrukcie v objeme 7 467 tis. Sk. V priebehu realizácie stavby bolo potrebné vykonať ďalšie práce, čím sa celkový náklad stavby zvýšil na 11 498 tis. Sk. Stavba bola v decembri 2001 ukončená.
	Práce na rekonštrukcii vodného diela Vindšachtská sa začali až v októbri vzhľadom na problémy s majetkoprávnym vysporiadaním, čo posunulo termín získania stavebného povolenia. S dodávateľom je uzavretá zmluva na dodávku prác s termínom október 2002. V roku 2001 boli na stavbe realizované práce v objeme 866 tis. Sk.
	Na rekonštrukciu vodného diela Rozgrund bol vypracovaný projekt v hodnote 400 tis. Sk. Celkove sa mali na základe uznesenia vlády SR realizovať v roku 2001 práce v objeme 10,6 mil. Sk. V skutočnosti sa realizovali práce v objeme 12,8 mil. Sk, v plnom rozsahu z vlastných zdrojov Slovenského vodohospodárskeho podniku, š.p. Banská Štiavnica. 
	Nevyčerpanie finančných prostriedkov na vodnom diele Vindšachtská, ktoré bolo spôsobené problémami so získaním stavebného povolenia, bolo kompenzované vyšším objemom prác na vodnom diele Belianska.
	Úloha je splnená.

bod B.6.
Dokončiť projektovú prípravu a následne zrealizovať povodňovú ochranu vodných tokov Margecanka a Lúčanka v meste Spišské Podhradie prostredníctvom správcu Povodie Bodrogu a Hornádu Košice v termíne december 2001.
Plnenie:
	Projektová príprava povodňovej ochrany v Meste Spišské Podhradie na tokoch Margecanka bola ukončená prerokovaním projektovej dokumentácie v dokumentačnej komisii odštepného závodu Povodie Bodrogu a Hornádu 27. 6. 2001. Verejnou súťažou bol vybraný dodávateľ stavby ARPROG a.s. Stavba v ponukovej cene 10 456 tis. Sk má byť ukončená v decembri 2002. Odovzdanie staveniska sa uskutočnilo 7. 12. 2001. Celkové náklady na stavbu v roku 2001 boli 451 tis. Sk.	
	Úloha je splnená.

Úloha pre Ministerstvo výstavby a regionálneho rozvoja SR z uznesenia vlády SR č. 384/2001:
bod  B.7. 
V záujme podpory rozvoja území zapísaných v Zozname svetového dedičstva v rámci pripravovaných regionálnych rozvojových programov  dopracovať v termíne december 2001 smernicu tak, aby výška dotácie pri rekonštrukcii kultúrnych pamiatok využívaných na obytné účely  bola 80% celkových nákladov.
Plnenie:
	Smernica Ministerstva výstavby a regionálneho rozvoja SR č. 8/1999 bola dopracovaná v súlade s úlohou a nadobudla účinnosť dňom jej uverejnenia vo Vestníku vlády SR 18. 6. 2001.
	Úloha je splnená.
	   
Úloha pre Ministerstvo financií SR z uznesenia vlády SR č. 384/2001:
bod  B.8. 
V rámci zdrojových možností štátneho rozpočtu zabezpečiť finančné            prostriedky na obnovu kultúrnych pamiatok a rozvoj lokalít zapísaných v Zozname svetového dedičstva na roky 2003 – 2010 pri príprave rozpočtu pre roky 2003 – 2010.
Plnenie:
	Ministerstvo financií SR odporúča, aby kapitola MK SR prostriedky určené na obnovu  kultúrnych pamiatok a rozvoj lokalít zapísaných v Zozname svetového dedičstva alokovala do rozpočtového programu na základe analýzy aktuálneho stavu a kvantifikácie potrieb podľa jednotlivých rokov a tento postup uplatňovala aj na rokovaní vlády a v priebehu prípravy a schvaľovania návrhu štátneho rozpočtu na rok 2003. 
	Úloha je splnená.

Úloha pre Krajský úrad v Banskej Bystrici, Krajský úrad v Žiline, Krajský úrad v Košiciach a Krajský úrad v Prešove z uznesenia vlády SR č. 384/2001:
bod B.9. 
V nadväznosti na úlohy B.4. a B.6. uznesenia vlády SR č. 304/2000 uplatniť v rámci návrhu rozpočtu kapitol na rok 2002 prostriedky, účelovo určené na obnovu a zachovanie kultúrnych pamiatok v lokalitách zapísaných v Zozname svetového dedičstva, na základe analýzy Pamiatkového ústavu   a na základe predložených požiadaviek vlastníkov, ako priority, v rámci zdrojových možností,  pri príprave návrhu rozpočtu na rok 2002.
Plnenie:

	Z rozpočtu Krajského úradu v Banskej Bystrici bolo v roku 2001 pre toto územie vyčlenených 195 tis. Sk ako príspevky na obnovu kultúrnych pamiatok. Krajský úrad v Banskej Bystrici – odbor kultúry spracoval v súvislosti s prípravou návrhu rozpočtu na obnovu a zachovanie kultúrnych pamiatok na rok 2002 návrh finančného zabezpečenia obnovy najohrozenejších kultúrnych pamiatok na dotknutom území. Podklady vypracované príslušnými okresnými úradmi v súčinnosti s Pamiatkovým ústavom, regionálnymi pracoviskami v Banskej Štiavnici a v Kremnici predstavujú sumu vo výške cca 26 mil. Sk.

	Krajský úrad v Žiline v rozpise záväzných ukazovateľov rozpočtu na rok 2002 účelovo viazal pre Okresný úrad v Ružomberku finančné prostriedky na obnovu objektov kultúrnych pamiatok v pamiatkovej rezervácie Vlkolínec vo výške 200 000 Sk. Uvedené prostriedky budú rozdelené na jednotlivé objekty  v spolupráci s Pamiatkovým ústavom, pracovisko Ružomberok.

	Krajský úrad v Košiciach nedostal v roku 2001 pre Spišský hrad a pamiatky okolia žiadne požiadavky o príspevky na obnovu kultúrnych pamiatok, čo je  spôsobené sídlom správcu hradu v inom kraji (Spišské múzeum v Levoči spadalo do 31. 3. 2002 do zriaďovateľskej pôsobnosti Prešovského kraja). Pripravuje sa úprava mikroklímy a reštaurovanie nástenných malieb v rímskokatolíckom kostole sv. Ducha v Žehre, ktoré by boli čiastočne financované príspevkom z UNESCO, pretože  reštaurovanie malieb si vyžiada finančné prostriedky prevyšujúce možnosti Košického kraja v rozpočtovej položke určenej na príspevky na obnovu kultúrnych pamiatok. Okrem uvedených národných kultúrnych pamiatok sa v bližšom okolí nachádza kaštieľ v Hodkovciach, ktorý je po nedávno ukončenej obnove udržiavaný prostredníctvom rozpočtových položiek odboru sociálnych vecí kraja. V súvislosti s plánom hlavných úloh na rok 2002 plánuje Spišské múzeum v Levoči investičnú akciu – ilumináciu Spišského hradu, záväzné stanovisko pre zadanie spracovania  projektovej dokumentácie bolo vydané v roku 2001.

	Krajský úrad v Prešove uplatnil na základe analýzy Pamiatkového ústavu požiadavku na finančné prostriedky na obnovu pamiatok v lokalitách zapísaných v Zozname svetového dedičstva vo výške 20 mil. Sk. Uvedená požiadavka pri schvaľovaní rozpočtu na rok 2002 pre Krajský úrad v Prešove nebola Ministerstvom financií SR akceptovaná. 
	Úloha je splnená.

bod B.10. 
Vytvárať podmienky na plnenie úloh zabezpečovaných samosprávami    
jednotlivých obcí z ich prostriedkov (spracovanie územných plánov obcí, odstránenie rušivých zásahov do historických štruktúr krajiny,...). 

Plnenie:

	Krajský úrad v Žiline pripravuje na ochranu a revitalizáciu širšieho územia pamiatkovej rezervácie Vlkolínec vymedzenie ochranného pásma, ktoré rozšíri možnosti zasiahnuť v prípadoch rušivých zásahov do štruktúry krajiny sídelného útvaru.

	Krajský úrad v Košiciach – odbor kultúry priebežne spolupracuje s odborom životného prostredia na vytváraní podmienok na plnenie úloh zabezpečovaných samosprávami jednotlivých obcí z  ich prostriedkov, napríklad vo veci spracovania územných plánov obcí a odstraňovania rušivých zásahov do historických štruktúr krajiny (Dreveník). Plnenie úlohy limitované finančnými možnosťami príslušných samosprávnych celkov a zo strany zainteresovaných odborov Krajského úradu sa najviac prejavovalo v odborno-teoretickej rovine pripomienkovaním spracovaných stupňov územnoplánovacej dokumentácie.

	Dotknuté odbory Krajského úradu v Prešove  sa aktívne zúčastňujú na prerokovaniach jednotlivých stupňoch územnoplánovacích dokumentácií, ku ktorým vypracovávajú svoje stanoviská.
	Úloha je plnená priebežne.               

Úlohy pre Krajský úrad v  Prešove

bod  B.11. 
Realizovať rekonštrukčné práce na Spišskom hrade podľa schváleného harmonogramu s výhľadom do roku 2005.
Plnenie:
	V roku 2000 bola Spišskému múzeu v Levoči poskytnutá na rekonštrukčné práce Spišského hradu z VPS MK SR /kapitálový transfer/ na sanáciu hradného brala a hradných múrov suma 7 250 000 Sk a na obnovu románskeho paláca – havarijný stav, sumu 600 000 Sk. 3,5 mil. Sk bolo preinvestovaných v r. 2000, 3,75 mil. bolo preinvestovaných na sanáciu skalného podložia hradu a statiku hradobných múrov v roku 2001.
 Akcie plánované do roku 2005 – obnova a rekonštrukcia románskeho paláca, obnova a konzervácia horného hradu a infraštruktúra neboli doposiaľ realizované. 
	Úloha je splnená čiastočne.

bod B.12.
V spolupráci s ministrom školstva vypracovať harmonogram financovania dostavby 24-triednej základnej školy  v Spišskom Podhradí v termíne do decembra 2001.
Plnenie:
	Okresnému úradu v Levoči boli poskytnuté finančné prostriedky na vypracovanie reálneho harmonogramu financovania dostavby školy. Plnenie harmonogramu však bude záležať od prísunu investícií na daný účel.
	Úloha je splnená čiastočne.

Odporúčanie primátorom miest Banská Štiavnica, Spišské Podhradie, Ružomberok    
a Bardejov z uznesenia vlády SR č. 384/2001:
bod C.1. 
Spolupracovať s medzirezortnou komisiou pre záchranu lokalít zapísaných           
v Zozname svetového dedičstva.
Vyjadrenia primátorov:

	Mesto Banská Štiavnica sa zúčastňuje na rokovaniach medzirezortnej komisie pre záchranu lokalít zapísaných v Zozname svetového dedičstva a plní úlohy odporúčané primátorovi mesta. Nežiadalo prostriedky zahraničných programov PHARE, SAPARD, ISPA z dôvodu špecifických požiadaviek na tieto projekty (nadregionálny charakter, cezhraničná spolupráca, nedostatok vlastných zdrojov na financovanie realizácie projektov).

Mesto Ružomberok sa pravidelne zúčastňuje na rokovaniach medzirezortnej komisie pre záchranu lokalít zapísaných v Zozname svetového dedičstva, ale opätovne iba konštatuje, že výsledky spolupráce s touto komisiou nie sú uspokojivé. Ako príklad uvádza, že vzhľadom k viacnásobnej kritike a nespokojnosti mesta Ružomberok s činnosťou tejto komisie v poslednom návrhu uznesenia vlády SR z marca 2001 zostala z mnohých opatrení pre Vlkolínec jediná a posledná úloha uložená ministrovi dopravy, pôšt a telekomunikácií – realizovať telekomunikačnú sieť vo Vlkolínci, ale táto úloha v konečnom odsúhlasenom znení uznesenia vlády SR č. 384 z 2. 5. 2001 nie je citovaná. Mesto Ružomberok na základe vlastnej žiadosti v roku 2001 získalo grant z prostriedkov PHARE vo výške 488 000 Sk ako 73% podiel nákladov na projekt “Vlkolínec – Svetové kultúrne dedičstvo UNESCO – Humanizácia dopravného systému v kontexte rozvoja CR” na základe rozhodnutia Hodnotiacej komisie Uvádzacej grantovej schémy pre rozvoj CR    z 28. 5. 2001. Pre nasledujúce obdobie Mesto Ružomberok prostredníctvom zahraničných programov žiadosť zatiaľ nepredkladalo.

Mesto Bardejov nemá za hodnotené obdobie roku 2001 poznatky o činnosti medzirezortnej komisie. Očakáva, že pri konštituovaní novej komisie bude základná možnosť účasti zástupcov miest, ktoré sú zapísané v Zozname svetového dedičstva na práci ako členov, resp. inej formy podielu na jej činnosti. Mesto Bardejov v r. 2001 získalo na základe vlastnej žiadosti prostriedky – dotáciu 10 mil. Sk na záchranu historického jadra mesta od Ministerstva financií SR . Z iných zdrojov mesto Bardejov prostriedky v roku 2001 nezískalo. Pre rok 2002 sú uplatnené požiadavky na Ministerstvo financií SR na štátnu dotáciu pre riešenie reanimácie Radničného námestia. Súčasne je uplatnená požiadavka na dotáciu pri rekonštrukcii kultúrnych pamiatok využívaných na obytné účely v zmysle Smernice Ministerstva výstavby a regionálneho rozvoja SR č. 8/1999.

Mesto Spišské Podhradie v roku 2001 podalo tri žiadosti o finančný príspevok na ŠFK Pro Slovakia. Vzhľadom na to, že ani jedna žiadosť nebola kladne vybavená, žiadosti boli opätovne predložené na rok 2002.
Cez uvádzaciu grantovú schému bola v minulom roku podaná žiadosť na Ministerstvo hospodárstva SR na vypracovanie Pre-feasibility study mikroregiónu Spišské Podhradie a okolie.  Štúdia je pred ukončením a žiadateľom o grant bola Regionálna rozvojová agentúra Spišská Nová Ves.
V závere roku 2001 bola ukončená projektová dokumentácia a následne zrealizovaný výber dodávateľa na povodňovú ochranu vodného toku Margecanka. Začiatkom tohto roku sa začalo s realizáciou s termínom ukončenia 10/2002. Je potrebné, aby investor, Povodie Bodrogu a Hornádu Košice, urýchlene zadal  projektovú prípravu a následnú realizáciu povodňovej ochrany vodného toku Lúčanka.
V závere roku 2001 mesto podalo žiadosť na Ministerstvo výstavby a regionálneho rozvoja SR na rekonštrukciu meštianskeho domu na obytné účely. Podľa upravenej Smernice Ministerstva výstavby a regionálneho rozvoja č. 1/2001 a 4/2001, ktorou sa určujú pravidlá pre poskytovanie dotácií, prebieha rekonštrukcia s termínom ukončenia 09/2002. Na komplexnú rekonštrukciu ďalších meštianskych domov sa pripravuje projektová dokumentácia.
Územnoplánovacia dokumentácia mesta je za výraznej finančnej podpory ŠF ŽP vo vysokom stupni rozpracovanosti s termínom ukončenia 09/2002. Na rozostavanej ČOV sa v minulom roku prestavalo 4 mil. Sk z dotácie ŠF ŽP. Pre rok 2002 je podaná žiadosť na dotáciu vo výške 7 mil. Sk na ČOV a kanalizáciu. Ďalšia žiadosť je podaná na rekultiváciu skládky TKO vo výške 2 mil. Sk.
	V súvislosti s dostavbou 24-triednej základnej školy v Spišskom Podhradí Stavoprojekt Poprad a. s. vypracoval na základe objednávky Okresného úradu v Levoči časový harmonogram postupu dostavby, MÚ nesúhlasí s odpredajom niektorých pavilónov podľa predloženého riešenia.

Finančné prostriedky poskytnuté v roku 2001 zo štátnych fondov  pre lokality zapísané v Zozname svetového dedičstva:

1.	Zo Štátneho fondu kultúry Pro Slovakia dostala obec Vlkolínec na obnovu kultúrnych pamiatok na základe požiadaviek príspevok na päť projektov vo výške 135 000 Sk,  mesto Bardejov na dva projekty sumu 500 000 Sk a mesto Banská Štiavnica na dva projekty sumu 250 000 Sk.

2.	Zo Štátneho fondu životného prostredia bol poskytnutý príspevok na revitalizáciu mestu Spišské Podhradie vo výške 4 500 000 Sk, mestu Banská Štiavnica vo výške               10 430 000 Sk a mestu Bardejov vo výške 600 000 Sk.

3.	     Ministerstvo výstavby a regionálneho rozvoja poskytlo v roku 2001 dotácie 
v zmysle Smernice Ministerstva výstavby a regionálneho rozvoja SR č. 8/1999 mestu Spišské Podhradie vo výške 5 714 000 Sk, mestu Banská Štiavnica 8 507 700 Sk.

Súhrnná suma prostriedkov štátneho rozpočtu a verejných zdrojov poskytnutá za rok 2001 lokalitám zapísaným v Zozname svetového dedičstva:

Banská Štiavnica a technické pamiatky okolia     32 146 700 Sk
Spišský hrad a pamiatky okolia			 10 665 000 Sk
Vlkolínec						      335 000 Sk  	
Historické jadro mesta Bardejov			 11 100 000 Sk
Spolu							  54 246 700 Sk	    	

Zmeny v systéme financovania obnovy kultúrnych pamiatok vyplývajúce  z prijatia zákona č. 49/2002 Z. z. o ochrane pamiatkového fondu

V zmysle zákona č. 49/2002 Z. z. o ochrane pamiatkového fondu, ktorý nadobudol účinnosť 1. apríla 2002, prechádza pôsobnosť krajských a okresných úradov vo veciach starostlivosti o kultúrne pamiatky na Pamiatkový úrad a krajské pamiatkové úrady. Týmto zaniká aj doterajší spôsob financovania obnovy kultúrnych pamiatok uplatňovaný zo štátneho rozpočtu krajskými úradmi a následne prerozdeľovanými na okresné úrady, odbory regionálneho rozvoja, v zmysle § 16 zákona SNR č. 27/1987 Zb. o štátnej pamiatkovej starostlivosti, ktorého platnosť bola zrušená § 46 – Záverečné ustanovenia – zákona   č. 49/2002 Z. z. o ochrane pamiatkového fondu. 

Podľa § 28 ods.1 písm. b) a § 34 ods. 1 zákona č. 49/2002 Z.z. o ochrane pamiatkového fondu vlastník kultúrnej pamiatky má právo požiadať o finančný príspevok na obnovu kultúrnej pamiatky:
1.	Ministerstvo kultúry SR – Program Pro Slovakia,
2.	 obec, (podľa § 14 ods. 3 zákona č. 49/2002 Z.z. o ochrane pamiatkového fondu obec môže utvárať zdroje na príspevky vlastníkom na záchranu a obnovu kultúrnych pamiatok nachádzajúcich sa na území obce).